《辰阳舟次蒋春岩观察绍宗 其六》
清代·黄本骥

频年席帽未离身，且向江湖作散人。采药何时寻石友，买山无力恨钱神。

休疑阮籍狂如旧，自信嵇康懒是真。但得花前终日醉，晨炊忘却甑生尘。

作者简介：清湖南宁乡人，字仲良，别号虎痴。道光元年举人。官黔阳教谕。通经史，尤喜金石，有痴名。尝聚秦汉以来金石文字数百种。有《圣域述闻》、《古志石华》、《嵰山绀雪》等。